R:   Entendemos que ista  esmienda aporta un concepto de grafía diverchent d'o que hemos planteyato en as nuestras publicacions (se veiga EDACAR nums. 5 y 6). En efecto, creyemos que ta dominar una ortografía cal estudiar-la, y que l'aprendizache se veye reforzau por a lectura; ta escribir castellano, portugués, catalán u francés no cal estudiar griego y latín. Quan os esmendants planteyan o tipo de grafía, dicen que a solución ye "en trobar a chusta metá", visión que compartimos pero, como se veye en o conchunto d'a sociedat, a  equidistancia u o centro de gravedat d'a razón absoluta viene reivindicau por totz ta las propias ideyas. Tamién nusatros creyemos que hemos trobau, con un consenso difícil y aspro, localizar a equidistancia entre as grafías fonolochistas, as castellanizants, as etimolochicas estrictas, as meyevalistas, etc. Pero lo que sí ye cierto y obchectivo ye que iste ye un treballo naxiu d'o consenso entre as diferents visions, incluida, prou que sí, la fonolochista. Y caldría remerar aquí que o II Congreso ha suposau un salto  qualitativo y quantitativo important respecto a lo primero, ya que arrocló a més sensibilitatz, a personas y colectivos que no yeran compromesos con ell ni con os suyos alcuerdos.